Greveskogen videregående skole

Tønsberg Gymnas og skolebygningen i byen

Greveskogen videregående skole har røtter tilbake til middelalderens klosterskoler og borgerskolen som ble opprettet i Tønsberg i 1830. I 1875 fikk denne skolen nytt bygg og ble relansert som borgerskole og latinskole under navnet  Tønsberg Høiere Almenskole. Denne skolebygningen huset seinere middelskole,  siden Tønsberg gymnasium og Tønsberg gymnas, og ble til sist omdøpt til Bjørn Farmann videregående skole.
Første byggetrinn i 1875 omfattet hovedfløyen i to etasjer med grunnflate på 554 kvm og sidefløy i halvannen etasje på 210 kvm. Hovedbygningen ble påbygd med to etasjer i andre byggetrinn 1895, og framstod dermed som et av Tønsbergs monumentalbygg. Skolen fikk et tilbygg til hovedbygningen i fire etasjer i et tredje byggetrinn i 1921.
Tønsberg gymnas var på flere måter en pionerskole. Takket være skolens legendariske  realfaglektor og lærebokforfatter Sverre Bruun (1886–1987) ble skolen ett av de to første gymnasene i Norge som i 1948 innførte egen naturfaglinje. Skolen fikk ny paviljong med moderne undervisningsrom for naturfag i 1967. I 1966 var Tønsberg Gymnas også blant de første til å starte en estetisk linje med drama. I 1968 år  ble det også startet en halv klasse med musikklinje. 
Tønsberg gymnas var kommunal fram til 1964, da Vestfold fylkeskommune overtok driften av alle videregående skoler i fylket.
Lærere og elever ved gymnaset flyttet til det nåværende skolebygget oppe på Eik i 1975. De gamle skolelokalene i «den gamle middelskolen» på den andre siden av sporet ved Tønsberg jernbanestasjon var da blitt for små og slitt. Etter at gymnaset flyttet ut, fikk blant annet Tønsberg Handelsgymnas, som ble opprettet som Tønsberg Handelsgymnasium i 1939, plass i bygget. Handelsgymnaset ble seinere kalt Bjørn Farmann videregående skole. Bjørn Farmann ble fra 1998 slått sammen med allmennfaglig studieretning som en del av Greveskogen videregående skole. 
Alle undervisningstilbudene under fellesnavnet Greveskogen videregående skole ble samlet på Eik i 2001. 
I 2002 overtok Tønsberg kommune det tradisjonsrike skolebygget nede i byen fra Vestfold fylkeskommune. Bygningene forfalt og ble revet sist i 2007.

Skolebygningene på Eik

Gymnasbygget i Greveskogen på Eik var i sin tid en av landets mest moderne skoler med aula med scene og utsmykninger av billedkunstneren Gunnar S. Gundersen, med kantine for elevene, stort bibliotek, auditorium, naturfagsaler, språklaboratorium og andre spesialrom i tillegg til klasserommene. Skolen fikk også eget idrettsbygg med tre gymsaler og forskjellige utendørsbaner. Skolebygget kostet i alt omkring 20 millioner kroner da det stod ferdig. Det er siden 1999 utvidet og påbygd med nye spesialrom, blant annet etter tegninger fra arkitektfirmaet Ola Roald i Tønsberg.
Til minne om skolens realfaglektor og lærebokforfatter Sverre Bruun fikk skolen en liten modell av Foucaults pendel i 1986. På biblioteket står Ragnhild Butenschøns skulptur «Frans av Assisi taler til fuglene» fra 1953, en liten statue som  kom til gymnaset i 1956.

Kjente elever

Det har gjennom årene gått flere elever ved Tønsberg Gymnas og Greveskogen videregående skole som har blitt kjente samfunnsaktører. Blant disse er redaktøren Andreas Norland (elev 1948-1953), skuespilleren Ellen Horn (1966–1969), advokaten Morten Steenstrup (1969–1973), Komponist og musiker Oddvar Ruud (1969-1974), forfatteren Tom Kristensen (1971–1974), sosialantropologen Thomas Hylland Eriksen (1977–1980),  forfatteren Gro Dahle (1978–1981), forfatter Harald Rosenløw-Eeg (1986–1989), næringslivsleder for NOKAS-grunnlegger Heine Wang, popartist Ravi, SV-politiker Inga Marte Thorkildsen, skiløperne Anders Aukland og Jørgen Aukland, fysiker og programleder Andreas Wahl, tryllekunstner Alexx Alexxander, og verdensrekordholder i flest straffespark tatt på 24 timer Even Berthelsen.